《子集弟寄江蟹》
宋代·张九成

吾乡十月间，海错贱如土。
尤思盐白蟹，满壳红初吐。
荐酒欻空尊，侑饭馋如虎。
别来九年矣，食物那可睹。
蛮烟瘴雨中，滋味更荼苦。
池鱼腥彻骨，江鱼骨无数。
每食辄呕哕，无辞知罪罟。
新年庚运通，此物登盘俎。
先以供祖先，次以宴宾侣。
其余及妻子，咀嚼话江浦。
骨滓不敢掷，念带烟江雨。
手足义可量，封寄无辞屡。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。